Broj: 711-I-695-P-145-19/20-04-19

Zagreb, 6. ožujka 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19.), **u predmetu dužnosnika Marina Piletića, gradonačelnika grada Novska**, pokrenutom Odlukom Povjerenstva Broj: 711-I-302-P-145-19/20-02-19 od 8. studenog 2019.g., na 81. sjednici, održanoj 6. ožujka 2020.g., donosi sljedeću

**ODLUKU**

1. **Propustom da po pisanom pozivu Povjerenstva priloži odgovarajuće dokaze potrebne za usklađivanje prijavljene imovine u Izvješću o imovinskom stanju podnesenom 13. lipnja 2018.g., s imovinom utvrđenom u postupku redovite provjere, i to u odnosu na podatke o drugom dohotku dužnosnika, dohotku od nesamostalnog rada bračnog druga dužnosnika te u odnosnu na drugi dohodak bračnog druga dužnosnika, dužnosnik Marin Piletić, gradonačelnik Grada Novska, počinio je povredu članka 27. ZSSI-a, u vezi s člankom 8. i 9. ZSSI-a.**
2. **Za povredu ZSSI-a, opisanu pod točkom I. ove izreke, dužnosniku Marinu Piletiću izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 2.000,00 kn, koja će trajati 2 mjeseca te će se izvršiti u dva jednaka uzastopna mjesečna obroka, svaki u pojedinačnom mjesečnom iznosu od 1.000,00 kn.**

Obrazloženje

Povjerenstvo je na 68. sjednici, održanoj 8. studenog 2019.g., pokrenulo postupak za odlučivanje o sukobu interesa protiv dužnosnika Marina Piletića, gradonačelnika Grada Novska, zbog moguće povrede članka 8. i 9. ZSSI-a, koja proizlazi iz propusta da po pisanom pozivu Povjerenstva u danom roku priloži odgovarajuće dokaze potrebne za usklađivanje prijavljene imovine u Izvješću o imovinskom stanju podnesenom 13. lipnja 2018.g. s imovinom utvrđenom u postupku provjere na temelju pribavljenih podataka o imovini dužnosnika.

Na Odluku o pokretanju postupka dužnosnik Marin Piletić dana 28. veljače 2020.g. dostavio je pisano očitovanje. Dužnosnik u očitovanju u bitnome navodi da smatra da nisu ispunjeni uvjeti za pokretanje postupka zbog moguće povrede čl. 8. i 9. ZSSI, a sve obzirom da se povreda navedenih, kao niti drugih odredaba istoga Zakona, nije dogodila. Dužnosnik navodi kako je u svojem očitovanju na Zaključak razjasnio nesklad te da nije osporavao podatke pribavljene iz službenih evidencija. U odnosu na visinu plaće bračnog druga dužnosnik navodi kako mu je supruga dostavila IP-obrazac za 2014.g., dok je dokumentaciju za ostalo vremensko razdoblje po tom pitanju prvi puta vidio kada je po primitku Zaključka Povjerenstva zatražio da mu supruga dostavi svoje IP-obrasce za daljnje vremensko razdoblje. Uvidom u iste, utvrdio je da su podaci koje je pribavilo Povjerenstvo točni, a što je i ranije naveo u svome očitovanju, te sukladno tome ispravio podatke u Izvješću o imovinskom stanju dužnosnika. Nadalje, dužnosnik navodi kako do pogreške nije došlo njegovim namjernim ili nehajnim postupanjem, a sukladno čemu smatra da nema razloga vođenju ovog postupka. Naime, dužnosnik dalje navodi kako mu je supruga 2015.g. bila na porodiljnom dopustu cijelu godinu, te na ime plaće nije ostvarila niti jednu kunu, nego naknadu sukladno zakonu. S obzirom da mu je supruga sve to vrijeme bila djelatnica Ministarstava zdravstva, na istom radnom mjestu s istim koeficijentom plaće te da njezina plaća nije mijenjana, unosom podataka iz IP-obrasca za 2014.g., te naknadnim izmjenama imovinske kartice dužnosnik ističe da nije smatrao da se išta dogodilo po pitanju povećanja ili smanjenja njenih primanja po pitanju nesamostalnog rada. U drugom dijelu 2018.g. supruga mu je ponovno ostala trudna, te koristila bolovanje zbog komplikacija u trudnoći te je ukupno za 2018.g. iznos njezine bruto plaće 73.141,24 kuna, a neto 55.103,95 kuna. S obzirom da je i u 2019.g. koristila porodiljni dopust, za čitavu godinu ostvarila je 0,00 kuna na ime plaće. Dužnosnik u prilogu očitovanja dostavlja i njezine IP obrasce iz kojih je moguće vidjeti iznose ostvarenih plaća, kao i tablicu po godinama radi lakšeg pregleda. Stoga, dužnosnik navodi kako je do nerazmjera u plaći njegove supruge došlo zbog trudnoća, bolovanja i komplikacija, a da vjeruje da su takve i slične situacije i navele Povjerenstvo da izmjeni sadržaj imovinske kartice dužnosnika te godišnji iznos plaća supruga dužnosnika promijeni u mjesečni iznos plaće. Dužnosnik je naveo i da je i taj iznos varijabilan ovisno o rastu plaće sukladno Kolektivnom ugovoru državnih službenika i namještenika te odredbama iz istog kao što je slučaj s njegovom suprugom koja je djelatnica državnog tijela. U odnosu na druge primitke njegove supruge dužnosnik navodi da je na osnovi povremenih predavanja na tečaju zdravstvenog odgoja gdje sudjeluje kao sanitarna inspektorica, kao i inozemnih dnevnica koje ostvaruje sudjelujući na forumima Europske agencije za kemikalije naveo da je riječ o povremenim, nestalnim i nepredvidivim primitcima koji ne utječu znatno na imovinsko stanje njega kao dužnosnika. Dužnosnik navodi i da ih je unio u posljednjim izmjenama imovinske kartice. Nadalje dužnosnik navodi da budući da je vrijednost imovine koju ima stečena isključivo iz njegovih primanja, smatra da privremena neusklađenost s podacima o plaći njegove supruge ne predstavlja ponašanje koje bi dovodilo u pitanje kako porijeklo njegove imovine, tako i samu svrhu Zakonske odredbe o kojoj se radi.

Dužnosnik također navodi i kako se sve ranije navedeno odnosi i na njegov drugi dohodak, koji sam za cijelo vrijeme trajanja mandata stekao u visini od 500,00 kuna, te isti doslovno zaboravio unijeti u imovinsku karticu. Taj iznos drugog dohotka će biti unesen u imovinsku karticu, kao i podatak o mjesečnoj plaći supruge koja se nakon isteka porodiljnog dopusta vratila na posao sanitarnog inspektora, no ne više kao djelatnica Ministarstva zdravstva nego Državnog inspektorata Republike Hrvatske. S obzirom na sve navedeno dužnosnik predlaže da se predmetni postupak protiv njega obustavi.

Dužnosnik je dana 6. ožujka 2020.g. pristupio na 81. sjednicu Povjerenstva, kojom prilikom je usmeno u bitnom ponovio navode iz svojeg očitovanja od 28. veljače 2020.g.

Člankom 3. stavkom 1. podstavkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu ZSSI-a. Uvidom u Registar dužnosnika utvrđeno je da Marin Piletić obnaša dužnost zamjenika župana Sisačko-moslavačke županije od 4. studenog 2014.g. do 12. lipnja 2017.g te da obnaša dužnost gradonačelnika grada Novska od 25. svibnja 2017.g. Stoga je Marin Piletić, povodom obnašanja navedene dužnosti, obvezan postupati sukladno odredbama ZSSI-a.

Člankom 8. stavkom 1. ZSSI-a propisana je obveza dužnosnika da u roku od 30 dana od dana stupanja na dužnost podnesu Povjerenstvu izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan. Stavkom 2. istog članka propisano je da ako je tijekom obnašanja javne dužnosti došlo do bitne promjene glede imovinskog stanja, dužnosnici su dužni o tome podnijeti izvješće Povjerenstvu, istekom godine u kojoj je promjena nastupila.

Sukladno članku 8. stavku 5. ZSSI-a podaci o imovini dužnosnika obuhvaćaju podatke o naslijeđenoj i podatke o stečenoj imovini. Na temelju članka 8. stavka 7. podstavka 3. ZSSI-a, podaci o imovini koje je dužnosnik dužan prijaviti u izvješću o imovinskom stanju obuhvaćaju i podatke poslovnim udjelima i dionicama u trgovačkim društvima, čiji je nositelj dužnosnik osobno te njegov bračni ili izvanbračni drug i malodobna djeca.

Izvješće o imovinskom stanju dužnosnika se sukladno članku 8. stavku 9. ZSSI-a podnosi se na obrascu čiji oblik i sadržaj propisuje Povjerenstvo.

Člankom 9. ZSSI-a propisano je da su dužnosnici, u izvješću o imovinskom stanju dužnosnika, dužni unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti. Dužnosnici su dužni istinito i potpuno odgovoriti na pitanja o imovini, izvorima sredstava i načinu njezina stjecanja, a koja se odnose na njega te na osobe o čijem je imovinskom stanju dužnosnik obvezan izvijestiti. Obveze koje za dužnosnika proizlaze iz članaka 8. i 9. ZSSI-a, počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 20. stavkom 3. ZSSI-a, propisano je da obveze koje za dužnosnika proizlaze iz članaka 8. i 9. ZSSI-a, počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 21. stavkom 1. ZSSI-a propisano je da Povjerenstvo vrši provjeru podataka iz podnesenih izvješća o imovinskom stanju dužnosnika. Člankom 22. istog Zakona propisano je da provjera podataka iz podnesenih izvješća o imovinskom stanju može biti prethodna (administrativna) i redovita provjera.

Člankom 24. stavkom 2. ZSSI-a propisano je da Povjerenstvo za svako podneseno izvješće o imovinskom stanju dužnosnika provodi redovitu provjeru podataka iz članka 8. i 9. ZSSI-a. Redovita provjera obavlja se prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske.

Sukladno članku 26. ZSSI-a Povjerenstvo će bez odgađanja zatražiti od dužnosnika pisano očitovanje s potrebnim dokazima ukoliko prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća iz članka 8. i 9. toga Zakona i stanja imovine dužnosnika kako proizlazi iz pribavljenih podataka od nadležnih tijela.

Dužnosnik je dužan dostaviti Povjerenstvu pisano očitovanje i priložiti odgovarajuće dokaze u roku od 15 dana od dana primitka pisanog zahtjeva.

Člankom 27. ZSSI-a propisano je da ako dužnosnik ne dostavi Povjerenstvu pisano očitovanje iz članka 26. tog Zakona u roku od 15 dana ili pak ne priloži odgovarajuće dokaze potrebne za usklađivanje prijavljene imovine s utvrđenom imovinom u postupku provjere s pribavljenim podacima o imovini dužnosnika, Povjerenstvo će pokrenuti postupak protiv dužnosnika zbog kršenja odredbi iz članka 8. i 9. ZSSI-a.

Uvidom u Registar izvješća o imovinskom stanju, Povjerenstvo je utvrdilo da je dužnosnik Marin Piletić, dana 13. lipnja 2018.g. podnio Povjerenstvu izvješće povodom promjene te u dijelu Izvješća koji se odnosi na podatke o ostalim prihodima nije naveo podatak o ostvarivanju ostalih prihoda. Uvidom u informacijski sustav Porezne uprave Ministarstva financija utvrđeno je da je dužnosnik 07. prosinca 2017. godine od isplatitelja, Zaklade Hrvatskog državnog zavjeta ostvario primitak u iznosu za isplatu od 500,00 kuna. Navedeni je primitak u informacijskom sustavu Porezne uprave označen brojem 4001 što predstavlja primitak od kojeg se utvrđuje drugi dohodak, odnosno primitak od autorskih naknada isplaćenih prema posebnom zakonu kojim se uređuju autorska i srodna prava. Nadalje, u dijelu Izvješća koji se odnosi na podatke o plaći bračnog druga dužnosnika na godišnjoj razini dužnosnik je naveo primitak plaće bračnog druga u bruto iznosu od 62.221,37 kuna i iznosu od 43.546,81 kuna neto. Uvidom u informacijski sustav Porezne uprave Ministarstva financija utvrđeno je da je bračni drug dužnosnika od isplatitelja, Ministarstva zdravstva, na godišnjoj razini tj. u razdoblju od 01. lipnja 2017. do 31. svibnja 2018. godine ostvario ukupno primitak u iznosu od 103.239,63 kuna bruto, odnosno 72.825,92 kuna neto. Navedeni primitak u informacijskom sustavu Porezne uprave označen je brojem 0001 kojim se označava primitak od nesamostalnog rada, odnosno primitak po osnovi plaće. Isto tako u dijelu Izvješća „Drugi primitci bračnog druga“ dužnosnik je naveo da bračni drug nije ostvario druge primitke, dok je uvidom u informacijski sustav Porezne uprave Ministarstva financija utvrđeno da je bračni drug dužnosnika od isplatitelja, Zavoda za javno zdravstvo Sisačko-moslavačke županije, dana 21. lipnja 2017. godine ostvario primitak u iznosu za isplatu od 1.480,00 kuna, 13. rujna 2017. godine u iznosu za isplatu od 600,00 kuna, 10. listopada 2017. godine u iznosu za isplatu od 1.460,00 kuna, 24. studenog 2017. godine u iznosu za isplatu od 1.200,00 kuna i 27. prosinca 2017. godine u iznosu za isplatu od 1.920,00 kuna. Svi navedeni primitci u informacijskom sustavu Porezne uprave označeni su brojem 4030 kojim se označavaju primici od kojih se utvrđuje drugi dohodak.

Usporedbom podataka iz podnesenog Izvješća o imovinskom stanju dužnosnika i podataka prikupljenih od informacijskog sustava Porezne uprave Ministarstva financija utvrđen je nesklad odnosno nerazmjer između prijavljenih i prikupljenih podataka u pogledu propusta navođenja drugog dohotka dužnosnika, dohotka od nesamostalnog rada bračnog druga dužnosnika te drugog dohotka bračnog druga dužnosnika.

Dana 02. travnja 2019. Povjerenstvo je donijelo Zaključak, broj 711-I-744-Ik-454-15/19-07-10 kojim se poziva dužnosnik da dostavi Povjerenstvu očitovanje s potrebnim dokazima za usklađivanje prijavljene imovine iz Izvješća o imovinskom stanju dužnosnika, podnesenog 13. lipnja 2018.g. povodom promjena i stanja imovine utvrđene u postupku redovite provjere.

Dužnosnik Marin Piletić je dana 15. travnja 2019.g. dostavio Povjerenstvu očitovanje na citirani Zaključak u kojem u bitnome navodi da je dana 13. lipnja 2018. godine podnio Izvješće o imovinskom stanju povodom promjene na način da je prijavio stjecanje nekretnine u Općini Lovreć te novu obvezu financijskog leasinga. Nadalje dužnosnik navodi kako je od isplatitelja Zaklade Hrvatskog državnog zavjeta dana 07. prosinca 2017. primio jednokratan iznos od 500,00 kuna, no da isti nije prijavio budući da inače ne prima druge primitke od autorskih naknada ili drugih srodnih prava pa je zaboravio prijaviti ovu uplatu kao bitnu promjenu u Izvješću o imovinskom stanju. Nadalje, a u odnosu na dohodak od nesamostalnog rada bračnog druga dužnosnik ističe kako je krivo upisao podatke o plaći supruge budući da mu je supruga od kolovoza 2018. godine koristila bolovanje te je stoga supruzi prema IP obrascu za 2018. godinu isplaćena plaća i mirovina u bruto iznosu od 73.141,24 kune, odnosno neto iznosu od 55.103,95 kuna dok je za 2016. godinu isplaćena plaća i mirovina u iznosu 90.261,85 kuna (bruto), odnosno 64.707,06 kuna (neto), a za 2017. godinu 101.846,91 kuna (bruto), odnosno 72.005,85 kuna (neto). Nadalje, a u odnosu na druge primitke bračnog druga dužnosnik navodi da je riječ o povremenim predavanjima na tečaju zdravstvenog odgoja koje mu supruga odrađuje za Zavod za javno zdravstvo Sisačko-moslavačke županije te koji je previdio upisati u rubriku „Drugi primitci bračnog druga“. Dužnosnik također navodi kako mu je supruga 2017. godine sklopila 6 ugovora o djelu sa Zavodom te je ostvarila neto isplatu u ukupnom iznosu od 9.740,00 kuna, dok je u 2018. godini s istim sklopila još 3 ugovora o djelu te je ostvarila neto isplatu od 2.980,00 kuna kao i primitak po osnovi pregleda prostora i medicinsko-tehničke opreme u iznosu od 284,93 kune neto. Dužnosnik napominje i kako budući da mu je supruga od kolovoza 2018. godine na bolovanju, a od siječnja 2019. godine i na rodiljnom dopustu povremenih ugovora o djelu neće biti sve do ožujka 2020. godine. Dužnosnik ističe kako će Povjerenstvu podnijeti novo financijsko Izvješće s usklađenim podacima u odnosu na tvrđene nerazmjere plaće supruge te je u prilogu očitovanja dostavio financijsku dokumentaciju o primitcima supruge.

Povjerenstvo ukazuje da opravdavanje utvrđenog nesklada odnosno prilaganje odgovarajućih dokaza potrebnih za usklađivanje podataka u podnesenom Izvješću o imovinskom stanju u smislu članka 26. i 27. ZSSI-a znači da bi dužnosnik trebao dokazati da je njegovo stvarno imovinsko stanje onakvo kakvo ga je prikazao u podnesenom Izvješću o imovinskom stanju, a da podaci koje je utvrdilo Povjerenstvo odnosno oni koji proizlaze iz pribavljene dokumentacije nadležnih tijela ne prikazuju stvarno stanje.

Dakle, ispunjenje obveze iz članka 27. ZSSI-a ne predstavlja objašnjenje da je dužnosnik zaboravio unijeti određene podatke ili da je iste pogrešno unio, a da su podaci pribavljeni od nadležnih tijela točni.

Stoga Povjerenstvo smatra da niti navodi dužnosnika u očitovanju niti dokazi koje je priložio ne predstavljaju odgovarajući dokaz na temelju kojeg bi se podaci koje je dužnosnik prijavio u Izvješću o imovinskom stanju podnesenom 13. lipnja 2018.g., mogli uskladiti s podacima utvrđenim provjerom u informacijskom sustavu Porezne uprave Ministarstva financija odnosno na temelju kojih bi se nesklad mogao opravdati.

Slijedom navedenog, Povjerenstvo je, na temelju prikupljenih podataka i dokumentacije u predmetnom postupku, nedvojbeno utvrdilo da je dužnosnik Marin Piletić, propustom da po pisanom pozivu Povjerenstva priloži odgovarajuće dokaze potrebne za usklađivanje prijavljene imovine u Izvješću o imovinskom stanju podnesenom 13. lipnja 2018.g., s imovinom utvrđenom u postupku redovite provjere, i to u odnosu na podatke o drugom dohotku dužnosnika, dohotku od nesamostalnog rada bračnog druga dužnosnika i drugom dohotku bračnog druga dužnosnika počinio povredu članka 27. ZSSI-a, u vezi s člankom 8. i 9. ZSSI-a. Stoga je odlučeno kao u točki I. izreke ovoga akta.

Člankom 42. stavkom 1. ZSSI-a propisane su sankcije koje se mogu izreći za povredu odredbi navedenog Zakona. Člankom 42. stavkom 3. ZSSI-a propisano je da će za povredu odredbi članaka 27. ZSSI-a Povjerenstvo izreći sankciju obustave isplate dijela neto mjesečne plaće i javno objavljivanje odluke Povjerenstva, iz čega proizlazi da se za navedenu povredu ne može izreći sankcija opomena. Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo može izreći u rasponu od 2.000,00 do 40.000,00 kn.

Povjerenstvo je prilikom donošenja odluke o visini sankcije obustave isplate dijela neto mjesečne plaće dužnosnika ocijenilo sve okolnosti iz kojih proizlazi težina povrede i odgovornost dužnosnika, kao i visina plaće koju dužnosnik prima za obnašanje predmetne dužnosti.

Kao okolnosti koje ublažavaju težinu povrede odredbi ZSSI-a te upućuju na potrebu izricanja niže sankcije, Povjerenstvo je ocijenilo okolnost da da je dužnosnik ažurno po primitku predmetnog Zaključka Povjerenstva, podnio Izvješće o imovinskom stanju s ispravljenim spornim podacima čime je uskladio podatke s podacima koji su tijekom postupka pribavljeni od nadležnih tijela.

S obzirom na navedeno, Povjerenstvo je ocijenilo primjerenim da se za utvrđene povrede ZSSI-a dužnosniku izrekne sankcija obustave isplate dijela neto mjesečne plaće, u minimalnom zakonom propisanom iznosu od ukupno 2.000,00 kn, koja će se izvršiti u 2 jednaka uzastopna mjesečna obroka, svaki u pojedinačnom mjesečnom iznosu od 1.000,00 kn.

Stoga je odlučeno kao u točki II. izreke ovoga akta.

PREDSJEDNICA POVJERENSTVA

Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Marin Piletić, elektroničkom dostavom

2. Objava na internetskoj stranici Povjerenstva

3. Pismohrana